
Egy öntészeti társaság privatizációs értékének elemzése

Dolgozatomban az értékelés problémáival foglalkozom, amely során végigkövetem, milyen kérdésekkel szembesült volna az értékbecslő 1993-ban, amennyiben a privatizációs érték meghatározásakor, nem a likvidációs értékelés és egy megalapozatlan piaci értékelés kombinációját alkalmazta volna. A modern vállalatértékelési eljárások segítségével próbáltam a társaság értékét meghatározni 1993-ra, a vállalkozás privatizációjára vonatkozóan. A dolgozat első részében, a törvény által előírt és alkalmazott értékelési eljárást mutatom be, amely gyakorlatilag az eszközök piaci értékének meghatározásán, azaz a likvidációs értéken alapult. Ezt követően, a diszkontált cash flow módszerét alkalmazva, a saját tőke költségének meghatározása során, főként a vállalat béta becslésében mélyültem el, amely számos értékelési és döntési problémára világított rá. Publikációm egyre inkább az értékeléssel kapcsolatos nehézségek bemutatásának irányába mozdult el. Fő célkitűzésként, a mesterszakon elsajátított elméleti tanulmányok gyakorlati alkalmazása fogalmazódott meg bennem. Már a témaválasztáskor tudtam, hogy rengeteg problémával szembesülök, amely az adatok körére, a diszkontált cash flow módszer alkalmazhatóságára, és egyáltalán az értékelésben rejlő szubjektív tényezőkre vonatkozott. A következtetésekkel kapcsolatosan elmondható, hogy az értékelési eljárásokban hatalmas szerepe van a szubjektív elemnek. Elképzelhető, hogy a privatizációban résztvevő könyvvizsgáló értékelése konvergál a legjobban a tényleges vállalatértékhez, amennyiben az általam választott módszerekben jelentősek a torzítások, valamint ha túl pozitívan vagy túl negatívan ítéltem volna meg a jövőbeli értékek alakulását. Azonban a szubjektív elemek az eszközök piaci értékének meghatározásakor is megjelenhettek…



